Diari Oficial de la Generalitat Valenciana


Sumari del DOGV 2324, del 05-08-1994 (1994/832151)

ORDRE de 15 de juliol de 1994, de la Conselleria d'Agricultura, Pesca i Alimentació, per la qual es regulen els períodes d'exercici de la pesca.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/07/15/(2)/dof/vci/html**

### Dades del document

Número de DOGV
:   2324

Data del DOGV
:   05-08-1994

Secció del DOGV
:   DISPOSICIONS GENERALS

Número del document
:   1994/832151


Data del document
:   15-07-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 15 de juliol de 1994, de la Conselleria d'Agricultura, Pesca i Alimentació, per la qual es regulen els períodes d'exercici de la pesca. [94/5215]  
El sector pesquer de la Comunitat Valenciana necessita d'ordenació pel que fa a les jornades i els horaris d'exercici de l'activitat pesquera, aplicable a tots els vaixells amb entrada o eixida dels ports del seu litoral. L'adopció d'aquesta ordenació és possible des de l'estimació i la incorporació dels usos i les costums de les confraries de pescadors de la comunitat.  
L'Estatut d'Autonomia reconeix a la Generalitat Valenciana la competència de desplegament de la normativa bàsica estatal en matèria d'ordenació del sector pesquer. La regulació específica per al sector pesquer del litoral valencià dels períodes d'exercici de la pesca s'emprèn, per a cada modalitat d'aquesta, des del respecte a les regulacions estatals, que en definitiva constitueixen la base dels usos i costums del sector, contingudes en el Reial Decret 678/1988, de 25 de juny, pel qual es regula l'exercici de la pesca d'arrossegament de fons en la Mediterrània; en el Reial Decret 2439/1984, de 28 de novembre, pel qual es regula la pesca d'encerclament en el calador nacional, i en l'Ordre de 24 de novembre de 1981, per la qual es regula l'exercici de l'activitat pesquera amb arts fixos o de deriva en la Mediterrània.  
D'altra banda, la delimitació dels horaris de l'activitat professional i els descansos setmanals, en les diferents modalitats, permetrà el control de la desmesurada activitat i de la proliferació d'activitats que, al marge de la professionalitat, puguen lesionar greument els interessos dels homes i les dones de la mar.  
Per això, oït el sector pesquer, a proposta del director general de Producció Agrària i Pesca,  
ORDENE:  
Article primer. Objecte i àmbit d'aplicació  
Les activitats de les modalitats d'arrossegament, encerclament i art de fons de les embarcacions de pesca que entren o isquen de ports de la Comunitat Valenciana es regiran, pel que fa a horaris i descans setmanal, pel que es disposa en aquesta ordre.  
Article segon. Arrossegament  
L'activitat de la pesca d'arrossegament sols podrà realitzar-se els dies laborables de dilluns a divendres, amb l'establiment d'un període de descans setmanal obligatori que inclou dissabtes, diumenges i festius.  
L'exercici diari de l'activitat d'arrossegament serà tal que l'eixida de port del vaixell es produesca després de les 5'00 hores i l'entrada a port abans de les 17'00 hores, sense perjudici de les excepcions que expressament s'autoritzen en relació amb els caladors considerats allunyats.  
Article tercer. Encerclament  
1. L'activitat de la pesca d'encerclament sols podrà realitzar-se els dies laborables de dilluns a divendres, amb l'establiment d'un període de descans setmanal obligatori que inclou dissabtes, diumenges i festius.  
2. L'exercici diari de l'activitat amb arts d'encerclament serà tal que l'eixida del vaixell es produesca després de les 20'00 hores.  
3. Les embarcacions despatxades per a la modalitat d'encerclament denominada {REF mosca} han de tenir l'entrada a port abans de l'eixida del sol i complir el que s'especifica en els apartats anteriors d'aquest article. En conseqüència, han de limitar les captures a les espècies que la legislació vigent autoritza per a aquest art en el període nocturn.  
Article quart. Arts de fons  
1. Els arts de fons tindran un període de descans setmanal obligatori, de tal forma que les embarcacions amb totes les seues arts tindran l'entrada a port abans de les 10'00 hores del dissabte o vespra de festiu i l'eixida serà posterior a les 10.00 hores del diumenge o festiu. Es prohibeix calar arts de fons en el període de descans considerat.  
2. Els arts de moruna s'exclouen d'aquesta regulació.  
Article cinquè. Festius  
Els dies festius esmentats en els articles anteriors són els que per a cada any natural es fixen en el calendari laboral de la Generalitat Valenciana i es publiquen reglamentàriament.  
Article sisè. Infraccions  
Es prohibeix l'exercici de les activitats pesqueres enumerades fora dels dies i els horaris establerts anteriorment. Se sancionarà administrativament la infracció de conformitat amb la Llei de la Generalitat Valenciana 2/1994, de 18 d'abril, de Protecció dels Recursos Pesquers.  
Article setè. Deriva  
Es prohibeix l'exercici de la pesca marítima amb arts de deriva en aigües interiors de la Comunitat Valenciana.  
Article vuitè. Confraries  
La Direcció General de Producció Agrària i Pesca, a proposta de la Federació Provincial de Confraries, podrà aprovar dies de descans obligatori i horaris d'exercici de l'activitat més restrictius, dins els límits que s'assenyalen en aquesta ordre.  
Les confraries de pescadors, com a corporacions de dret públic, col·laboraran amb l'administració pesquera i li faran saber l'incompliment d'aquestes normes.  
Article novè. Despatx de vaixells  
El despatx d'embarcacions a la mar no contravindrà el que es regula en aquesta ordre.  
DISPOSICIONS FINALS  
Primera  
Es faculta la Direcció General de Producció Agrària i Pesca perquè dicte les disposicions necessàries per al desplegament i l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 15 de juliol de 1994  
El conseller d'Agricultura, Pesca i Alimentació,  
JOSÉ MARÍA COLL COMIN


Còpia Permalink ELI